Sag C-318/04

Europa-Parlamentet

mod

Kommissionen for De Europæiske Fællesskaber

»Intervention«

Domstolens kendelse (Store Afdeling) af 17. marts 2005.

Sammendrag af kendelse

Retspleje – intervention – berørte personer – søgsmål vedrørende annullation af en afgørelse fra Kommissionen om luftfartsselskabers behandling og overførsel af PNR-oplysninger – den europæiske tilsynsførende for databeskyttelse – formaliteten – betingelser

[Art. 286, stk.2, EF; Europa-Parlamentets og Rådets forordning nr. 45/2001, art. 47, stk. 1, litra i)]

Artikel 47, stk. 1, litra i), i forordning nr. 45/2001 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger indrømmer den europæiske tilsynsførende for databeskyttelse ret til at intervenere i sager for De Europæiske Fællesskabers Domstol, inden for grænserne af den opgave, der er overdraget ham.

I henhold til artikel 41, stk. 2, i forordning nr. 45/2001 er denne opgave af rådgivende karakter og omfatter alle spørgsmål vedrørende behandling af personoplysninger i en fællesskabsinstitution eller et fællesskabsorgan samt udførelse af de i forordningens artikel 46 omhandlede hverv og udøvelse af de i forordningens artikel 47 omhandlede beføjelser.

Den europæiske tilsynsførende kan derfor intervenere i en sag, som vedrører en afgørelse fra Kommissionen om behandling af luftfartsselskabers behandling af personoplysninger, eftersom søgsmålet vedrører et forhold, der henhører under hans opgave.

(jf. præmis 14-18)

DOMSTOLENS KENDELSE (Store Afdeling)

17. marts 2005 ( )

»Intervention«

I sag C-318/04,

angående et annullationssøgsmål i henhold til artikel 230 EF anlagt den 27. juli 2004,

Europa-Parlamentet ved H. Duintjer Tebbens og A. Caiola, som befuldmægtigede, og med valgt adresse i Luxembourg,

sagsøger,

mod

Kommissionen for De Europæiske Fællesskaber ved P. Kuijper, F. Benyon, C. Docksey og A. van Solinge, som befuldmægtigede, og med valgt adresse i Luxembourg,

sagsøgt,

støttet af:

Det Forenede Kongerige Storbritannien og Nordirland ved Bethell, som befuldmægtiget, og med valgt adresse i Luxembourg,

intervenient,

har

DOMSTOLEN (Store Afdeling)

sammensat af præsidenten, V. Skouris, afdelingsformændene P. Jann, C.W.A. Timmermans, A. Rosas og A. Borg Barthet samt dommerne R. Schintgen, N. Colneric (refererende dommer), s. von Bahr, J.N. Cunha Rodrigues, M. Ilešič, J. Malenovský, J. Klučka og U. Lõhmus,

generaladvokat: P. Léger,

justitssekretær: R. Grass,

efter at have hørt generaladvokaten,

afsagt følgende

Kendelse

1 I sin stævning har Europa-Parlamentet nedlagt påstand om annullation af Kommissionens beslutning af 14. maj 2004 om tilstrækkelig beskyttelse af personoplysninger, der er indeholdt i registre over flypassagerer, og som videregives til Amerikas Forenede Staters told- og grænsekontrolmyndighed (Bureau of Customs and Border Protection) (EFT L 235, s. 11).

2 Ved processkrift indleveret til Domstolens Justitskontor den 21. oktober 2004 har den europæiske tilsynsførende for databeskyttelse (herefter »den tilsynsførende«) ved H. Hijmans, som befuldmægtiget, søgt om tilladelse til at intervenere i sag C-318/04 til støtte for Europa-Parlamentets påstande.

3 Begæringen er fremsat i henhold til artikel 47, stk. 1, litra i), i Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT 2001 L 8, s. 1) og procesreglementets artikel 93.

4 Artikel 47, stk. 1, i forordning nr. 45/2001 bestemmer:

»Den europæiske tilsynsførende for databeskyttelse kan:

[…]

h) på de vilkår, der er fastsat i traktaten, anlægge sag ved De Europæiske Fællesskabers Domstol

i) intervenere i sager for De Europæiske Fællesskabers Domstol.«

Indlæg for Domstolen

5 Den tilsynsførende har gjort gældende, at artikel 286, stk. 2, EF, hvorefter Rådet for Den Europæiske Union opretter en uafhængig kontrolinstans, der skal have ansvaret for at overvåge gennemførelsen af fællesskabsretsakter om beskyttelse af fysiske personer i forbindelse med behandling af personoplysninger, er blevet gennemført ved forordning nr. 45/2001.

6 Ifølge den tilsynsførende skal han i henhold til mandatet tildelt ved denne forordning også overvåge, at de grundlæggende rettigheder og frihedsrettigheder i forbindelse med behandling af personoplysninger overholdes i alle Fællesskabets politikker.

7 Da den tilsynsførende ikke er opført på listen i artikel 7, stk. 1, EF som en fællesskabsinstitution, og da hverken denne bestemmelse eller artikel 40 i statutten for Domstolen kan anvendes som hjemmel for den tilsynsførendes interventionsbegæring, er dennes interventionsbegæring fremsat med hjemmel i artikel 47, stk. 1, litra i), i forordning nr. 45/2001.

8 En hvilken som helst anden fortolkning af den sidstnævnte bestemmelse ville indebære, enten at denne bestemmelse ville være ugyldig, da den ville være i strid med Domstolens procesreglement, eller at den tilsynsførendes ret ville miste sit materielle indhold.

9 Begrænsningen af den tilsynsførendes ret til intervention følger udelukkende af den opgave, der er overdraget ham. Ifølge den tilsynsførende vedrører tvisten i det foreliggende tilfælde fællesskabsforanstaltninger vedrørende behandling af personoplysninger. Kommissionen og Rådet har i sag C-317/04 handlet inden for rammerne af Fællesskabets udenrigspolitik. Desuden fremgår det af Europa-Parlamentets anbringender, at de berørte institutioners foranstaltninger har en reel – eller i det mindste en formodet – betydning for anvendelsen af Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (EFT L 281, s. 31).

10 Den 25. november 2004 har Kommissionen for De Europæiske Fællesskaber fremsat sine skriftlige bemærkninger til den tilsynsførendes interventionsbegæring. I bemærkningerne har Kommissionen nedlagt påstand om, at interventionsbegæringen ikke skal antages til realitetsbehandling, subsidiært skal forkastes som ugrundet.

11 Kommissionen har gjort gældende, at artikel 47, stk. 1, litra i), i forordning nr. 45/2001, der er afledt ret, ikke kan fravige artikel 40 i statutten for Domstolen, der ligesom selve EF-traktaten er primær ret.

12 Subsidiært har Kommissionen anført, at det ikke kan antages, at den tilsynsførende har en berettiget interesse i afgørelsen af retstvisten, i den forstand, hvori udtrykket er anvendt i artikel 40, stk. 2, i statutten for Domstolen. Den tilsynsførende har nemlig til opgave at kontrollere en fællesskabsinstitutions eller et fællesskabsorgans behandling af personoplysninger, hvorimod den foreliggende sag vedrører vedtagelsen af en retlig foranstaltning om luftfartsselskabernes behandling af oplysninger, navnlig videregivelse til de amerikanske myndigheder af PNR-oplysninger, der lagres i luftfartselskabernes reserveringssystemer, og som i intet tilfælde bliver behandlet af en fællesskabsinstitution eller et fællesskabsorgan.

13 Den 23. november 2004 har Europa-Parlamentet ligeledes fremsat sine skriftlige bemærkninger til den tilsynsførendes interventionsbegæring. I disse bemærkninger har Europa-Parlamentet konkluderet, at denne begæring forekommer berettiget med henblik på den tilsynsførendes opgave, således som denne bl.a. er beskrevet i artikel 41, stk. 2, i forordning nr. 45/2001.

Om interventionsbegæringen

14 Interventionsbegæringen er fremsat i henhold til artikel 47, stk. 1, litra i), i forordning nr. 45/2001, hvorefter den tilsynsførende kan intervenere i sager for Domstolen.

15 Denne bestemmelse er vedtaget med hjemmel i artikel 286, stk. 2, EF, der bestemmer, at Rådets opretter en uafhængig kontrolinstans, der skal have ansvaret for at overvåge gennemførelsen i Fællesskabets institutioner og organer af fællesskabsretsakter om beskyttelse af fysiske personer i forbindelse med behandling og fri udveksling af personoplysninger, og det vedtager om nødvendigt andre relevante bestemmelser. Rådet har ved vedtagelsen af artikel 47, stk. 1, litra i), i forordning nr. 45/2001 ikke overskredet sine beføjelser i henhold til artikel 286, stk. 2, EF, da denne foranstaltning har til formål at sikre den effektive virkning af den pågældende traktatbestemmelse.

16 Som den tilsynsførende selv har anført, består hans ret til intervention ganske vist kun inden for grænserne for den opgave, der er overdraget ham.

17 Den omstændighed, at den foreliggende sag vedrører en retlig foranstaltning om luftfartsselskabernes behandling af personoplysninger, medfører ikke, at der er tale om en situation, der ikke er omfattet af den tilsynsførendes opgave.

18 I overensstemmelse med artikel 41, stk. 2, andet afsnit, i forordning nr. 45/2001 er den tilsynsførendes opgave ikke kun at overvåge og sikre overholdelsen af bestemmelserne i denne forordning og i enhver anden fællesskabsretsakt, der vedrører beskyttelsen af fysiske personers grundlæggende rettigheder og frihedsrettigheder i forbindelse med behandling af personoplysninger i en fællesskabsinstitution eller et fællesskabsorgan, men ligeledes at rådgive disse institutioner og organer om alle spørgsmål vedrørende behandling af personoplysninger. Denne rådgivende opgave omfatter ikke udelukkende behandling af personoplysninger, der foretages af disse institutioner eller organer. Med henblik herpå skal den tilsynsførende udføre det i denne forordnings artikel 46 omhandlede hverv og udøve de i denne forordnings artikel 47 omhandlede beføjelser.

19 Det følger heraf, at den tilsynsførendes interventionsbegæring bør tages til følge.

Sagens omkostninger

20 Da den tilsynsførendes begæring om intervention tages til følge, udsættes afgørelsen om omkostningerne i forbindelse med denne intervention.

På grundlag af disse præmisser bestemmer Domstolen (Store Afdeling):

1) Den europæiske tilsynsførende for databeskyttelse gives tilladelse til at intervenere i sag C-318/04 til støtte for Europa-Parlamentets påstande.

2) Der fastsættes en frist for den europæiske tilsynsførende for databeskyttelse til fremsættelse af anbringender til støtte for sine påstande.

3) Ved justitssekretærens foranstaltning forkyndes alle procesdokumenter for den europæiske tilsynsførende for databeskyttelse.

4) Afgørelsen om omkostningerne afholdt af den europæiske tilsynsførende for databeskyttelse i forbindelse med interventionen udsættes.

Underskrifter